Pasiūlymas TARYBOS SPRENDIMAS dėl pozicijos, kurios Europos Sąjunga turėtų laikytis atitinkamuose Jungtinių Tautų Europos ekonomikos komisijos komitetuose, dėl taisyklių, susijusių su įspėjimo apie nukrypimą nuo kelio juostos sistemomis ir su pažangiosiomis avarinio stabdymo sistemomis, projektų /* COM/2012/0178 final - 2012/0089 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS · Pasiūlymo pagrindas ir tikslai Jungtinių Tautų Europos ekonomikos komisija (toliau – JT EEK) formuoja tarptautiniu lygmeniu suderintus reikalavimus, kuriais siekiama pašalinti technines kliūtis pataisyto 1958 m. susitarimo šalių prekyboje variklinėmis transporto priemonėmis ir užtikrinti, kad tokios transporto priemonės būtų aukšto saugos ir aplinkos apsaugos lygio. JT EEK neseniai parengė Taisyklės dėl suvienodintų nuostatų, susijusių su variklinių transporto priemonių patvirtinimu atsižvelgiant į įspėjimo apie nukrypimą nuo kelio juostos sistemas (LDWS), projektą[1] ir Taisyklės dėl suvienodintų nuostatų, susijusių su variklinių transporto priemonių patvirtinimu atsižvelgiant į pažangiąsias avarinio stabdymo sistemas (AEBS), projektą[2]. Šių taisyklių projektų tikslas yra nustatyti aukštą variklinių transporto priemonių, kuriose įrengtos LDWS ir AEBS, saugumo lygį ir suvienodinti bandymų procedūras, susijusias su tokių transporto priemonių tipo patvirtinimu. ES lygmeniu Reglamento (EB) Nr. 661/2009 dėl bendrosios transporto priemonių saugos[3] 10 straipsnyje ir jo įgyvendinimo priemonėse nustatytas reikalavimas įrengti LDWS ir AEBS kai kuriose M2, M3, N2 ir N3 kategorijų variklinėse transporto priemonėse. Šio pasiūlymo tikslas yra apibrėžti Sąjungos poziciją dėl minėtų dviejų JT EEK taisyklių projektų, susijusių su LDWS ir AEBS, bei sudaryti sąlygas Sąjungai, atstovaujamai Komisijos, balsuoti už šių projektų priėmimą. Taip bus sudarytos sąlygos įtraukti JT EEK taisyklių dėl LDWS ir AEBS projektus į Sąjungos variklinių transporto priemonių tipo patvirtinimo sistemą. · Bendrosios aplinkybės Reglamente (EB) Nr. 661/2009 nustatyti pagrindiniai M2, M3, N2 ir N3 kategorijų variklinių transporto priemonių tipo patvirtinimo, atsižvelgiant į LDWS įrengimą, reikalavimai. Jame taip pat nustatyti pagrindiniai M2, M3, N2 ir N3 kategorijų variklinių transporto priemonių tipo patvirtinimo, atsižvelgiant į AEBS įrengimą, reikalavimai. Buvo būtina nustatyti konkrečias tokio tipo patvirtinimo procedūras, bandymus ir reikalavimus ES lygmeniu. Taigi Komisija 2012 m. priėmė du Komisijos reglamentus, kuriais įgyvendinamas Reglamentas (EB) Nr. 661/2009 atitinkamai dėl LDWS ir AEBS[4] ir kurių techninės nuostatos daugiausia pagrįstos atitinkamomis JT EEK taisyklėmis. Taigi dabar numatoma, kad Sąjunga balsuos už minėtus dviejų JT EEK taisyklių projektus, susijusius su LDWS ir AEBS, kad reikalavimai būtų suderinti tarptautiniu lygmeniu, palengvinant tarptautinę prekybą. Tuomet Europos bendrovės galėtų remtis vienu reikalavimų rinkiniu, pripažįstamu visame pasaulyje, t. y. pataisyto 1958 m. JT EEK susitarimo šalyse. · Galiojančios pasiūlymo srities nuostatos Reglamente (EB) Nr. 661/2009 nustatyti M2, M3, N2 ir N3 kategorijų variklinių transporto priemonių tipo patvirtinimo, atsižvelgiant į LDWS ir AEBS įrengimą, reikalavimai. Be to, Komisija 2012 m. priėmė du Komisijos reglamentus, kuriais atitinkamai dėl LDWS ir AEBS įgyvendinamas Reglamentas (EB) Nr. 661/2009. · Derėjimas su kitomis Sąjungos politikos sritimis ir tikslais Pasiūlymas atitinka Reglamento (EB) Nr. 661/2009 tikslus dėl bendrosios variklinių transporto priemonių saugos, taigi atitinka ir ES tikslą nustatyti aukšto lygio kelių eismo ir darbo saugą. 2. KONSULTACIJŲ SU SUINTERESUOTOSIOMIS ŠALIMIS REZULTATAI IR POVEIKIO VERTINIMAS · Konsultacijos su suinteresuotosiomis šalimis Rengdama šį pasiūlymą Europos Komisija konsultavosi su suinteresuotosiomis šalimis. Dėl numatomos pozicijos, susijusios su LDWS ir AEBS, vyko bendrosios konsultacijos CARS 21 sistemoje, vienijančioje valstybes nares, gamintojus (Europos ir šalių atstovus bei atskiras bendroves), sudedamųjų dalių gamintojus, transporto organizacijas ir naudotojų atstovus. Be to, siūloma pozicija dėl LDWS ir AEBS taip pat aptarta Techniniame variklinių transporto priemonių komitete, balsuojant dėl dviejų Komisijos reglamentų, kuriais atitinkamai dėl LDWS ir AEBS įgyvendinamas Reglamentas (EB) Nr. 661/2009. · Poveikio vertinimas Europos Komisija atliko poveikio vertinimą dėl Reglamento (EB) Nr. 661/2009, apimančio su LDWS ir AEBS susijusias nuostatas. Be to, vadovaujantis Reglamento Nr. 661/2009 14 straipsnio 3 dalies a punktu atlikta sąnaudų ir naudos analizė siekiant apsvarstyti galimybę netaikyti AEBS ir LDWS įrengimo reikalavimų kai kurioms transporto priemonėms ar jų klasėms. 3. TEISINIAI PASIŪLYMO ASPEKTAI · Siūlomų veiksmų santrauka Atsižvelgdama į šį pasiūlymą Sąjunga, atstovaujama Komisijos, galės balsuoti už šiuos JT EEK taisyklių projektus dėl LDWS ir AEBS. · Teisinis pagrindas Siekiant prisitaikyti prie Sutarties dėl Europos Sąjungos veikimo ypatumų, pirmiau naudotas teisinis pagrindas, nurodytas 1 konstatuojamojoje dalyje, buvo pakeistas tiesiogine nuoroda į 218 straipsnio 9 dalį, dėl to turėjo būti pakeistas pasirengimo WP 29 posėdžiams procesas, taigi keitėsi ir teisinė forma – dabar tai yra Tarybos, ne Komisijos sprendimas, kuris pasirengimo proceso metu naudotas pastaruosius 14 metų. · Subsidiarumo principas LDWS ir AEBS reikalavimai jau suderinti ES lygmeniu. Balsuoti už tokius tarptautinius dokumentus kaip JT EEK taisyklių projektai ir įtraukti juos į Sąjungos variklinių transporto priemonių tipo patvirtinimo sistemą gali tik Sąjunga. Tai ne tik užkerta kelią vidaus rinkos susiskaidymui, bet ir užtikrina vienodus sveikatos apsaugos ir saugumo standartus visoje ES. Be to, esama masto ekonomijos privalumų: gaminiai gali būti gaminami visai Europos ir netgi tarptautinei rinkai, užuot specialiai juos pritaikant, kad būtų gautas nacionalinis tipo patvirtinimas kiekvienoje valstybėje narėje. Todėl pasiūlymas atitinka subsidiarumo principą. · Proporcingumo principas Pasiūlymas atitinka proporcingumo principą, kadangi juo nesiekiama daugiau nei būtina norint įgyvendinti tinkamo vidaus rinkos veikimo užtikrinimo tikslus, tuo pačiu išlaikant aukštą visuomenės saugos lygį. · Pasirinkta priemonė Siūloma priemonė – Tarybos sprendimas. Šis pasirinkimas laikomas tinkamu, nes atitinka SESV 218 straipsnio 9 dalies reikalavimus. 4. POVEIKIS BIUDŽETUI Pasiūlymas neturi poveikio Sąjungos biudžetui. 5. KITOS GALIMOS NUOSTATOS · Europos ekonominė erdvė Siūlomas teisės aktas susijęs su EEE, todėl turėtų būti jai taikomas. 2012/0089 (NLE) Pasiūlymas TARYBOS SPRENDIMAS dėl pozicijos, kurios Europos Sąjunga turėtų laikytis atitinkamuose Jungtinių Tautų Europos ekonomikos komisijos komitetuose, dėl taisyklių, susijusių su įspėjimo apie nukrypimą nuo kelio juostos sistemomis ir su pažangiosiomis avarinio stabdymo sistemomis, projektų (Tekstas svarbus EEE) EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 114 straipsnį kartu su 218 straipsnio 9 dalimi, atsižvelgdama į Europos Komisijos pasiūlymą, kadangi: (1) Tarybos sprendimu 97/836/EB[5] Sąjunga prisijungė prie Jungtinių Tautų Europos ekonomikos komisijos (JT EEK) susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (pataisytas 1958 m. susitarimas); (2) Jungtinių Tautų Europos ekonomikos komisijos (JT EEK) taisyklės dėl suvienodintų nuostatų, susijusių su variklinių transporto priemonių patvirtinimu atsižvelgiant į įspėjimo apie nukrypimą nuo kelio juostos sistemas, projekte[6] ir taisyklės dėl suvienodintų nuostatų, susijusių su variklinių transporto priemonių patvirtinimu atsižvelgiant į pažangiąsias avarinio stabdymo sistemas, projekte[7] pateikiamais suderintais reikalavimais siekiama pašalinti technines kliūtis pataisyto 1958 m. susitarimo šalių prekyboje variklinėmis transporto priemonėmis ir užtikrinti, kad tokios transporto priemonės būtų aukšto saugos ir apsaugos lygio; (3) 2009 m. liepos 13 d. Europos Parlamento ir Tarybos reglamente (EB) Nr. 661/2009 dėl variklinių transporto priemonių, jų priekabų ir joms skirtų sistemų, sudėtinių dalių bei atskirų techninių mazgų tipo patvirtinimo, atsižvelgiant į jų bendrąją saugą, reikalavimų[8] nustatytas reikalavimas įrengti įspėjimo apie nukrypimą nuo kelio juostos sistemas ir pažangiąsias avarinio stabdymo sistemas kai kuriose M2, M3, N2 ir N3 kategorijų variklinėse transporto priemonėse; (4) reikėtų nustatyti, kokios pozicijos dėl minėtų JT EEK taisyklių projektų priėmimo turėtų būti Sąjungos vardu laikomasi Pataisyto 1958 m. susitarimo administraciniame komitete; PRIĖMĖ ŠĮ SPRENDIMĄ: 1 straipsnis Pozicija, kurios Europos Sąjunga turėtų laikytis Pataisyto 1958 m. susitarimo administraciniame komitete dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų, yra balsuoti už JT EEK taisyklės dėl suvienodintų nuostatų, susijusių su variklinių transporto priemonių patvirtinimu atsižvelgiant į įspėjimo apie nukrypimą nuo kelio juostos sistemas, projektą, pateiktą dokumentuose ECE/TRANS/WP.29/2011/78, ECE/TRANS/WP.29/2011/89 ir ECE/TRANS/WP.29/2011/91. 2 straipsnis Pozicija, kurios Europos Sąjunga turėtų laikytis Pataisyto 1958 m. susitarimo administraciniame komitete dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų, yra balsuoti už JT EEK taisyklės dėl suvienodintų nuostatų, susijusių su variklinių transporto priemonių patvirtinimu atsižvelgiant į pažangiąsias avarinio stabdymo sistemas, projektą, pateiktą dokumentuose ECE/TRANS/WP.29/2011/92, ECE/TRANS/WP.29/2011/92/Amend.1, ECE/TRANS/WP.29/2011/93 ir ECE/TRANS/WP.29/2011/93/Amend.1. 3 straipsnis Šis sprendimas įsigalioja jo priėmimo dieną. Priimta Briuselyje Tarybos vardu Pirmininkas [1] JT EEK dokumentai ECE/TRANS/WP.29/2011/78, ECE/TRANS/WP.29/2011/89 ir ECE/TRANS/WP.29/2011/91. [2] JT EEK dokumentai ECE/TRANS/WP.29/2011/92, ECE/TRANS/WP.29/2011/92/Amend.1, ECE/TRANS/WP.29/2011/93 ir ECE/TRANS/WP.29/2011/93/Amend.1. [3] OL L 200, 2009 7 31, p. 1. [4] OL L 110, 2012 4 24, p.18 ir OL L 109, 2012 4 21, p.1. [5] OL L 346, 1997 12 17, p. 78. [6] JT EEK dokumentai ECE/TRANS/WP.29/2011/78, ECE/TRANS/WP.29/2011/89 ir ECE/TRANS/WP.29/2011/91. [7] JT EEK dokumentai ECE/TRANS/WP.29/2011/92, ECE/TRANS/WP.29/2011/92/Amend.1, ECE/TRANS/WP.29/2011/93 ir ECE/TRANS/WP.29/2011/93/Amend.1. [8] OL L 200, 2009 7 31, p. 1.